វិបត្តិជំងឺកូវីដ១៩ ធ្វើឲ្យក្រុមហ៊ុនអាកាសចរណ៍អូស្រ្តាលីធ្លាក់ចូលក្នុងបំណុល
ផលប៉ះពាល់របស់វីរុស​កូរ៉ូណាលើក្រុមហ៊ុនអាកាសចរណ៍ធំទី២របស់អូស្រ្តាលីមាន​ទំហំ​ធំធេង​ណាស់។ នាយកប្រតិបត្តិជាន់ខ្ពស់ម្នាក់និយាយថា វាជាវិបត្តិមួយដែលហួសពីការគ្រប់គ្រងរបស់ក្រុមហ៊ុន។
ស៊ីដនី — ក្រុមហ៊ុនអាកាសចរណ៍ Virgin អូស្រ្តាលីបានក្លាយជាក្រុមហ៊ុនសាជីវកម្មធំទី១របស់អូស្រ្តាលី ដែលរងការខាតបង់ដោយសារការរាលដាលជាសាកលនៃជំងឺកូវីដ១៩។ ក្រុមហ៊ុនអាកាសចរណ៍ធំទី២របស់អូស្រ្តាលីបានស្ថិតនៅក្នុងកណ្តាប់ដៃរដ្ឋបាលស្ម័គ្រចិត្តកាលពីថ្ងៃអង្គារ បន្ទាប់ពីរដ្ឋាភិបាលសហព័ន្ធបានបដិសេធពុំផ្តល់ប្រាក់ជំនួយដល់ក្រុមហ៊ុនអាកាសចរណ៍ដែលមានបញ្ហានេះ។ ក្រុមហ៊ុនអាកាសចរណ៍ Virgin អូស្រ្តាលី បានបញ្ឈប់ជើងហោះហើររបស់ខ្លួនស្ទើរតែទាំងអស់ នៅពេលដែលរដ្ឋាភិបាលនៅក្នុងរដ្ឋធានីកង់បេរ៉ា បានបិទព្រំដែនអន្តរជាតិ ពីព្រោះតែការរាលដាលជាសាកលនៃជំងឺកូវីដ១៩ ។ ពួកអ្នកធ្វើដំណើរបរទេសត្រូវហាមឃាត់មិនឲ្យចូលក្នុងប្រទេសអូស្រ្តាលី ហើយពលរដ្ឋអូស្រ្តាលីត្រូវហាមឃាត់មិនឲ្យចាកចេញពីប្រទេស។ ផលប៉ះពាល់របស់វីរុសកូរ៉ូណាលើក្រុមហ៊ុនអាកាសចរណ៍ធំទី២របស់អូស្រ្តាលីមានទំហំធំធេងណាស់។ នាយកប្រតិបត្តិជាន់ខ្ពស់ម្នាក់និយាយថា វាជាវិបត្តិមួយដែលហួសពីការគ្រប់គ្រងរបស់ក្រុមហ៊ុន។ ក្រុមហ៊ុនអាកាសចរណ៍នេះកំពុងតែត្រដាបត្រដួសរួចហើយដោយមានបំណុលជាង៣ពាន់លានដុល្លារ ហើយឥឡូវនេះ ក្រុមហ៊ុននេះស្ថិតនៅក្នុងកណ្តាប់ដៃពួករដ្ឋបាលឯករាជ្យ។ ពួកគេនឹងព្យាយាមស្វែងរកអ្នកទិញនិងអ្នកវិនិយោគទុនថ្មី បន្ទាប់ពីមិនបានទទួលប្រាក់កម្ចីថ្មីពីរដ្ឋាភិបាល។ រដ្ឋមន្រ្តីទទូចថា ប្រសិនបើក្រុមហ៊ុនអាកាសចរណ៍ Virgin អូស្រ្តាលីបានទទួលប្រាក់ជំនួយ ការណ៍នេះនឹងលើកទឹកចិត្តក្រុមហ៊ុនផ្សេងទៀតស្វែងរកការគាំទ្រដែរ។ ការងាររបស់ក្រុមហ៊ុនអាកាសចរណ៍ប្រហែល១ម៉ឺន៥ពាន់នឹងបាត់បង់ ក៏ប៉ុន្តែលោក Anthony Albanese មេដឹកនាំគណបក្សការងារដែលជាគណបក្សប្រឆាំង និយាយថា ផលប៉ះពាល់នៃការដួលរលំរបស់ក្រុមហ៊ុនអាកាសចរណ៍នេះ នឹងមានទំហំធំធេងខ្លាំងណាស់។ លោកបានថ្លែងថា៖ «ផលប៉ះពាល់នោះមិនមែនមនុស្សតែ១ម៉ឺន៥ពាន់នាក់ដែលពឹងផ្អែកផ្ទាល់លើការងាររបស់ខ្លួននៅក្រុមហ៊ុនអាកាសចរណ៍ Virgin អូស្រ្តាលីនោះទេ វាក៏បានប៉ះពាល់ដល់ពលរដ្ឋអូស្រ្តាលីប្រមាណ១សែននាក់ដែលពឹងផ្អែកលើវិស័យ ទេសចរណ៍សម្រាប់ការងាររបស់ខ្លួន វា មានផលប៉ះពាល់ដល់ពលរដ្ឋអូស្រ្តាលីរាប់លាននាក់ដែលពឹងផ្អែកលើក្រុមហ៊ុនអាកាសចរណ៍ធំទាំង២នោះដើម្បីអាចឲ្យពួកគេធ្វើដំណើរជុំវិញប្រទេសនេះ»។ ក្រុមអ្នកធ្វើដំណើរ មានការព្រួយកង្វល់ថា បើក្រុមហ៊ុនអាកាសចរណ៍ Virgin អូស្រ្តាលីមិនអាចត្រូវបានជួយសង្គ្រោះទេ ក្រុមហ៊ុនអាកាសចរណ៍ក្វាន់តាស (Qantas) ដែលជាក្រុមហ៊ុនអាកាសចរណ៍ដ៏ធំបង្អស់របស់អូស្រ្តាលី នឹងកាន់កាប់ជិតផ្តាច់មុខនៅក្នុងប្រទេសដ៏ធំនេះដែលការធ្វើដំណើរតាមអាកាស ជាការចាំបាច់នោះ។សំបុត្រយន្តហោះទំនងជានឹងកាន់តែថ្លៃឡើងសម្រាប់ពួកអ្នកធ្វើដំណើរ។ ក្រុមហ៊ុនអាកាសចរណ៍ Virgin របស់អូស្រ្តាលី កំពុងធ្វើការរចរចាជាមួយរដ្ឋាភិបាលនៅក្នុងរដ្ឋ New South Wales និង Queensland ក៏ប៉ុន្តែ មិនទាន់បានការជួយឧបត្ថម្ភហិរញ្ញវត្ថុនៅឡើយទេ។ ក្រុមហ៊ុនអាកាសចរណ៍នេះ បានកាន់កាប់មួយផ្នែកដោយក្រុមហ៊ុនមួយចំនួន រួមមានរដ្ឋាភិបាលប្រទេសអារ៉ាប់រួមអេមីរ៉ាតឬ United Arab Emirates សហគ្រាសចិននិងក្រុមហ៊ុនអាកាសចរណ៍សឹង្ហបូរី។ ការធ្លាក់ចុះរបស់ក្រុមហ៊ុនអាកាសចរណ៍នោះ ជារោគសញ្ញានៃវិបត្តិក្នុងវិស័យអាកាសចរណ៍សាកលលោក។ ការរំលាយក្រុមហ៊ុននោះ ជាដំណើរការមួយដែលក្រុមហ៊ុនមិនអាចសងបំណុលបាន ដែលត្រូវបានស្ថិតនៅក្នុងកណ្តាប់ដៃរបស់ពួកអ្នកជំនាញខាងហិរញ្ញវត្ថុដែលអាចស៊ើបអង្កេតថាតើក្រុមហ៊ុននោះ អាចត្រូវជួយសង្គ្រោះដែរឬទេ ឬត្រូវលក់ហើយសងប្រាក់ទៅឲ្យម្ចាស់បំណុលវិញ៕